Nuwe US-taalbeleid aanvaarUniversiteit Stellenbosch. Foto: Facebook Die universiteit het in ŉ verklaring gesê die senaat het die taalbeleid op 9 Junie met ŉ groot meerderheid van stemme (113 ten gunste en 10 daarteen) goedgekeur. “Met die goedkeuring van die voorgestelde nuwe taalbeleid sê die raad sy onomwonde steun aan meertaligheid toe, sonder om studente uit te sluit wat nie in Afrikaans óf Engels vaardig is nie. Die beleid maak uitdruklik voorsiening vir studente wat verkies om in Afrikaans te studeer, terwyl dit ook beter toegang tot onderrig bied aan studente wat slegs Engelsvaardig is.” Volgens George Steyn, voorsitter van die raad, het lede spesifiek hul sterk steun uitgespreek vir die meertalige konteks wat in die nuwe beleid vervat is. “Die hersiene taalbeleid erken die US as ’n nasionale bate en herbevestig ons toewyding aan die gebruikers van Afrikaans, Engels en isiXhosa, synde die drie amptelike tale van die Wes-Kaap,” het Steyn gesê. Die raadsvergadering het egter nie sonder omstredenheid verloop nie. Talle raadslede het die vergadering verlaat. “Dit is betreurenswaardig dat sommige raadslede die vergadering summier ná die aanvaarding van die taalbeleid verlaat het, hoewel verskeie ander agendapunte van breë institusionele belang nog moes dien. Verder het ek met spyt gedurende die vergadering Jannie van der Westhuizen se onmiddellike bedanking ontvang. Dit is jammer, want as ’n raad waardeer ons juis verskillende menings, maar ons respekteer meerderheidsbesluite.” Dit is egter in die stadium nie heeltemal duidelik of die raad die “finale konseptaalbeleid”, wat deur die senaat en die institusionele forum oorweeg is, in sy totaliteit aanvaar het en of daar wysigings aangebring is nie. Dié taalbeleid behels onder meer aparte lesings in Engels en Afrikaans in voorgraadse kursusse. Lees meer hier. Daar heers verder verwarring rondom die besluit nadat die burgerregte-organisasie AfriForum in ŉ verklaring gesê het die US-raad het besluit om in 2017 ŉ taalbeleid te aanvaar waarvolgens Engels die enigste primêre onderrigtaal van die universiteit sal wees. Maroela Media sal vasstel wat presies besluit is en of dit wel op ŉ meertalige of slegs-Engels-beleid neerkom.